REPUBLIKA HRVATSKA

ŽUPANIJA VUKOVARSKO-SRIJEMSKA

OSNOVNA ŠKOLA ČAKOVCI

32238 Čakovci

Šandora Petefija 8

KLASA:601-01/16-01/03

URBROJ:2188-88-05-16-4

**KURIKULUM PREDŠKOLE**

**ZA PEDAGOŠKU GODINU 2016./2017.**

Čakovci, studeni 2016.

SADRŽAJ:

1. UVOD
2. KURIKULUM PREDŠKOLE PRI OŠ ČAKOVCI
3. MISIJA, VIZIJA I CILJEVI PREDŠKOLE
4. AKTIVNOSTI I PROJEKTI
5. SAMOVREDNOVANJE
6. **UVOD**

Kurikulum shvaćamo kao teorijsku koncepciju koja se u praksi određenog vrtića/predškole izgrađuje, kontinuirano mijenja i razvija. Uvažavajući najnovije znanstvene spoznaje o načinima učenja djece predškolskog uzrasta, kurikulum polazi od djeteta – temelji se na dobrom razumijevanju djeteta – njegovih interesa, razvojnih potreba i mogućnosti, postojećih znanja i razumijevanja, kognitivnih strategija i stilova učenja, profila inteligencije, modaliteta i kvalitete komunikacije s drugima, kreativnih i dr. potencijala. Kurikulum ranog odgoja otvoren je, dinamičan i razvojan, razvija se i mijenja na temelju učenja, istraživanja i suradnje svih sudionika odgojno-obrazovnog procesa. Sadržaji djetetova učenja nisu strogo propisani jer se poučavanje zamjenjuje učenjem činjenjem, izravnim stjecanjem iskustva, pa se materijali i sadržaji nude na temelju praćenja i podržavanja interesa i inicijativa djece.

Nacionalni kurikulum za rani i predškolski odgoj i obrazovanje je novi dokument iz ovog područja koji polazi od postojećih nacionalnih dokumenata (Programskog usmjerenja odgoja i obrazovanja predškolske djece (Glasnik Ministarstva prosvjete i kulture RH, br.7/8 od 10. lipnja 1991.god.), Konvencije o pravima djeteta (Državni zavod za zaštitu obitelji, materinstva i mladeži, 2001..), Nacionalnog okvirnog kurikuluma za predškolski odgoj i obrazovanje te opće obvezno i srednjoškolsko obrazovanje (Ministarstvo znanosti, obrazovanja i športa, Republika Hrvatska, 2011.), Smjernica za strategiju obrazovanja, znanosti i tehnologije Republike Hrvatske (Vlada Republike Hrvatske, 2012.), Priručnika za samovrednovanje ustanova ranoga i predškolskog odgoja i obrazovanja (Nacionalni centar za vanjsko vrednovanje obrazovanja, 2012.) i Strategije obrazovanja, znanosti i tehnologije (Hrvatski sabor, 2014.)), primjera dobre odgojno-obrazovne prakse u Republici Hrvatskoj i svijetu te od znanstvenih studija o dosezima u području inicijalnog obrazovanja i profesionalnog razvoja odgojitelja i drugih stručnih djelatnika vrtića, publiciranih u posljednjih dvadeset godina.

Nacionalni kurikulum sadrži polazišta, vrijednosti, načela i ciljeve, generirane iz višegodišnjih iskustva razvoja odgojno-obrazovne prakse i kurikuluma vrtića u Republici Hrvatskoj i dosega hrvatskih i međunarodnih znanstvenika.

Kurikulum vrtića/predškole predstavlja implementaciju Nacionalnoga kurikuluma za rani i predškolski odgoj i obrazovanje u pojedinome vrtiću/predškoli s obzirom na njegove posebnosti. Kurikulum vrtića/predškole u svakoj ustanovi oblikuje se s obzirom na specifičan kontekst tj. njezinu kulturu te kulturu i tradiciju okruženja u kojem se ustanova nalazi. Naš kurikulum predškole predstavlja teorijsku osnovu na kojoj se zasniva odgojno-obrazovni rad predškole. Sadrži našu misiju, viziju i ciljeve, definira naš program rada, smjer profesionalnog razvoja i osiguravanje kvalitete vrednovanjem programa i drugih dijelova našeg rada.

1. **KURIKULUM PREDŠKOLE PRI OŠ ČAKOVCI**

Programom predškole obuhvaćena je jedna odgojna skupina čiji se rad temelji na Zakonu o predškolskom odgoju i obrazovanju (NN 10/97/, 107/07 i 94/13) i podzakonskim aktima, na Programskom usmjerenju odgoja i obrazovanja predškolske djece (Glasnik Ministarstva prosvjete i kulture RH, br.7/8 od 10. lipnja 1991.god.), Državnom pedagoškom standardu (NN 63/08) te na Nacionalnom kurikulumu za rani i predškolski odgoj i obrazovanje (NN 5/2015) i prilagođen je razvojnim potrebama djece, socijalnim, ekonomskim, kulturnim, vjerskim i drugim potrebama obitelji djece polaznika predškole.

U kurikulumu predškole planiraju se kontekstualni uvjeti (okruženje) za održavanje različitih odgojno-obrazovnih aktivnosti i stjecanje raznovrsnih odgojno-obrazovnih iskustava djece. Igra je osnovni model učenja i cjelovitog razvoja djeteta. Zadaća odgojitelja je pružati odgovarajuće poticaje i inicijativu za suradničko učenje. Način na koji potičemo aktivno i suradničko učenje djece jest konstantno stvaranje primjerenog okruženja. Stimulirajuće okruženje jest ono u kojem prevladavaju pozitivne društvene interakcije i međusobno povjerenje. U takvom okruženju djeca razvijaju socijalne vještine i kompetencije. Odgojitelj podržava suradničko učenje djece kroz posebne strategije podrške, odnosno stvarajući prostorni i materijalni kontekst, vremenski, socijalno-emocionalni i komunikacijski kontekst, vodeći pri tom računa o spoznajama psihologije ranog razvoja. Ovdje su posebno važne činjenice da dijete u procesu aktivnog učenja samo inicira aktivnosti na temelju vlastitih interesa, samo bira materijale i odlučuje što će s njima činiti. U procesu aktivnog istraživanja materijala, tijekom kojeg dijete ima izravno iskustvo manipuliranja, preoblikovanja i kombiniranja, koristi se svim osjetilima a svoje iskustvo verbalizira.

**Strategije podrške kroz:**

**Prostorno-materijalni kontekst:** Bogato i poticajno prostorno-materijalno okruženje omogućuje slobodan izbor aktivnosti djeci različitih interesa i razvojnih razina te međusobno stupanje u interakciju. Odgojitelj organizira prostor za igru djece u jasno prepoznatljive centre aktivnosti koji su djeci privlačni i ugodni za boravak, dajući osjećaj topline i sigurnosti. Materijali su složeni na dohvat djece u dovoljnim količinama, primjereni razvojnim kompetencijama i interesima djece, sigurni, uredni i estetski vrijedni. Pravilno strukturiran prostor svojim rasporedom centara djeci omogućuje različite socijalne interakcije, u manjim ili većim grupama, ali istovremeno nudi priliku za osamu djeteta i njegovu samostalnu aktivnost. Kroz bogatu ponudu konkretnih i djetetu zanimljivih materijala potiče se aktivno konstruiranje znanja tj. učenje činjenjem. Raznovrsnost, dostupnost, količina i način ponude materijala promovira neovisnost i autonomiju učenja djeteta.

**Vremenski kontekst:**

Organizacija vremenskog konteksta je fleksibilna u smislu usklađivanja djetetovih potreba i interesa. U promišljanju vremenskog konteksta osnovno je načelo da svaki trenutak boravka djeteta u predškoli ima jednaku važnost i jednak odgojno-obrazovni potencijal.

**Komunikacijski kontekst:**

U interakciji s djetetom odgojitelj njeguje stav koji neće biti poučavateljski, već neizravni. U svrhu poticanja socio-emocionalnog razvoja kao temelja razvoja kompetentnog djeteta, odgojitelj razvija i njeguje empatijom vođenu komunikaciju s djetetom. Na taj način slijedi djetetove individualne potrebe i inicijativu. Uvažavajući sigurnost svakog djeteta, odgojitelj je djetetu emocionalno dostupan, komunicira s njim na način da mu pruža osjećaj ohrabrenja i podrške, prijateljstva, po potrebi utjehe, razvijajući osjećaje bliskosti i privrženosti. To čini promatrajući i prateći djetetovo ponašanje, njegovu verbalnu i neverbalnu komunikaciju.

Djetetovu prirodnu potrebu da istražuje, upoznaje i razumije vlastito okruženje, odgojitelj podržava svojom zainteresiranošću, entuzijazmom i oduševljenjem. To čini i verbaliziranjem djetetovih postupaka, postavljanjem otvorenih i poticajnih pitanja te dijeljenjem optimističnih opažanja o svemu što nas okružuje. Pokazujući poštovanje i radosno zanimanje za sve ono što kod djeteta izaziva divljenje i čuđenje, odgojitelj stvara bazu za razvoj mašte i stjecanje novih spoznaja i iskustava.

S obzirom na važnost razvoja sposobnosti samokontrole ponašanja, odgojitelj usmjerava i prema potrebi modificira ponašanje djeteta, na način da djetetu daje jasne upute, da objašnjava posljedice pojedinog ponašanja, da dogovara jasna pravila te verbalnim i neverbalnim putem dijete opskrbljuje jasnim povratnim informacijama.

1. **MISIJA, VIZIJA I CILJEVI PREDŠKOLE**

**MISIJA**

Kroz provedbu programa predškole usmjereni smo razvoju dječjih potencijala, poštivanju dječjih prava i uvažavanju individualnih interesa i potreba djece. Našim djelovanjem želimo pružiti potporu obitelji i doprinijeti razvoju roditeljskih kompetencija te doprinijeti razvoju društvene zajednice.

**VIZIJA**

Naša vizija je predškola kao mjesto rasta i razvoja svakog pojedinca u poticajnom okruženju.

**CILJEVI**

Osigurati okruženje (prostor, oprema, skupina vršnjaka, odrasle osobe, zbivanja, djelatnosti) u kojem će dijete u godini prije polaska u školu razviti svoje potencijale (tjelesne, emocionalne, socijalne i intelektualne mogućnosti) te kroz zadovoljenje djetetovih aktualnih potreba i interesa, razviti samostalnost, steći znanja, vještine i navike koje će mu pružiti sigurnost nužnu za svladavanje školskog programa i djelovanje u promjenjivim životnim uvjetima.

1. **AKTIVNOSTI I PROJEKTI**

|  |  |  |  |  |
| --- | --- | --- | --- | --- |
| **AKTIVNOST - TEMA** | **CILJ** | **NAČIN REALIZACIJE** | **NOSITELJI** | **NAČIN VREDNOVANJA** |
| PRIJATELJSTVO NEKA CVJETA  (prosinac 2016.) | -omogućiti djeci što lakšu prilagodbu na skupinu  - stvaranje zajedništva, prijateljstva, osjećaja sigurnosti i pripadnosti  - razvijati pozitivnu sliku o sebi i svojim sposobnostima  - poticanje samostalnosti  - donošenje pravila ponašanja skupine i poticanje pridržavanja istih | - razvijati partnerstvo s roditeljima: prikupljanje informacija o djetetu: potrebe, navike  - omogućiti roditeljima boravak u skupini tijekom prvih dana  - primjena različitih razvojno primjerenih i prelaznih igračaka  - zajedničke igre  - izražavanje djeteta u različitim područjima | - djeca, odgojiteljica, roditelji, pedagoginja | - reakcije i zadovoljstvo djece i roditelja  - izražavanje osjećaja  - bilješke odgajateljice  - usvajanje navika  - izložba dječjih radova |
| MOJA PRAVA I OBVEZE  (prosinac 2016.) | -razvijati kod djece spoznaje o njihovoj vrijednosti i njihovim pravima te poštivanje istih kod druge djece  -razvijati svijest o svojim obvezama i važnosti izvršavanju istih  -razvijati toleranciju, prihvaćanje razlika  -prepoznavanje i uvažavanje osjećaja | -listanje i čitanje slikovnica  -razgovor o dječjim pravima, obvezama i kako koristiti svoje pravo  -razne zajedničke igre, ali i poticanje i zadovoljavanje individualnih potreba i želja  -međusobna pomoć djece  -razgovor i izražavanje osjećaja | -djeca, odgojiteljica i pedagoginja, roditelji | -izjave djece  -spremnost djece da nekome pomognu  -dječji uradci i fotografije |
| BLAGDANI:  SVETI NIKOLA I BOŽIĆ  (prosinac 2016.) | -stvaranje ugodnog blagdanskog ozračja  -razvijanje i njegovanje ljubavi prema bližnjima i onima u potrebi  -ukazivati na važnost obitelji i okupljanja za obiteljskim stolom  -poticati djecu da brinu o urednosti svoje obuće i odjeće, tj. razvijati radne i higijenske navike  -običaji našeg kraja | -izrada ukrasa i ukrašavanje prostora prigodnim radovima  -izrada čizmica – radionica s roditeljima  -pjevanje pjesmica o Svetom Nikoli, pričanje legendi  -izvođenje kratkih igrokaza  -razgovor o darivanju i skromnosti  -ukrašavanje bora i darivanje  -razgovor o božićnim narodnim običajima | - djeca, odgojiteljica, roditelji, pedagoginja | -reakcije i izjave djece  -dječji uradci  -mišljenje i bilješke odgojiteljice  -mišljenje roditelja  -izgled prostora  -fotografije |
| ČITAJ MI!  (siječanj 2017.) | -razvijati ljubav prema vrijednim književnim djelima za djecu  -upoznavanje školske knjižnice i zanimanje knjižničara  -razvijati pozitivan odnos prema knjigama, slikovnicama  -stvaranje dobrih navika  -poticanje igara slovima, riječi (analiza, sinteza) | -posjet školskoj knjižnici  -posjet knjižničarke predškoli,  -čitanje i izrada slikovnica, crtanje, bojanje  -donošenje najdražih slikovnica od kuće i razgovor o njima  -roditelji čitaju djeci priče | -djeca, odgojiteljica i knjižničarka, roditelji | -razgovor o pročitanom – iznošenje osobnog mišljenja  -dječji uradci  -stvaranje čitalačkih navika  -fotografije |
| BRIGA O ŽIVOTINJAMA ZIMI  (siječanj 2017.) | -briga za životinje  -promatranje, zapažanje i imenovanje vremenskih prilika te njihov utjecaj na život ljudi i životinja  -zapažanje veza među pojavama: hladnoća, led, snijeg | -promatranje promjena u prirodi, šetnje  -govorno, likovno i scensko izražavanje  -čitanje priča u kojima su likovi životinje (bajke i basne)  -izrada kućica i hranilica  -svakodnevna briga za životinje (hranjenje životinja) | -djeca, odgajateljica i roditelji | -mišljenje djece  -dječji uradci  -dobre navike i odnos prema prirodi i životinjama |

|  |  |  |  |  |
| --- | --- | --- | --- | --- |
| **AKTIVNOST - TEMA** | **CILJ** | **NAČIN REALIZACIJE** | **NOSITELJI** | **NAČIN VREDNOVANJA** |
| KAD NAM LIJEČNIK POMAŽE  (veljača 2017.) | -poticanje i briga za osobnu higijenu, pravilnu prehranu, odijevanja u skladu s vremenskim prilikama i tjelesne aktivnosti i zdravlje  -upoznavanje zanimanja liječnik i medicinska sestra  -približavanje djeci –stvaranje pozitivnog odnosa prema zdravstvenim radnicima | -posjet liječnika ili medicinske sestre predškoli  -izrada plakata (Naše zdravlje)  -svakodnevna tjelesna aktivnost  -boravak na zraku  -čitanje priča i pjevanje pjesmica s temom o zdravlju  -kakvu hranu jedemo  -što radimo da bi bili zdravi  -što jedemo zimi  -koje voće i povrće volimo | -djeca, odgajateljica, liječnik ili medicinska sestra i roditelji | -mišljenje djece i roditelja  -dječji uradci (plakati)  -znanje i praktične vještine u primjeni  -fotografije |
| VALENTINOVO  (veljača 2017.) | -prepoznavanje i imenovanje osjećaja  -poticanje djece da negativne osjećaje izražavaju na socijalno prihvatljiv način  -poticanje zajedništva, prijateljstva, pozitivnih osjećaja  -stvaranje i održavanje ugodnog i veselog ozračja  -poticati usvajanje i prepoznavanje oblika, boja, veličina, količina … | -priče, igrokazi  -razgovori: Kako se sada osjećaš? Što radiš kad si tužan, uplašen, ljut?  -likovne aktivnosti na temu ljubav, prijateljstvo  -instrumentalna glazba kao poticaj  -igre s pjevanjem  -izražavanje različitim materijalima | -djeca, odgajateljica i roditelji | -dojmovi i reakcije djece  -dječji uradci  -dobri odnosi u skupini |
| POKLADE, MAŠKARE  (veljača 2017.) | -poticati i stvarati vedro ozračje  -zapažanje i prepoznavanje različitih osjećaja  -razvoj asertivnosti kod djece  -omogućiti korištenje i snalaženje različitim likovnim tehnikama i materijalima te uobičajene stvari koristiti na drugačiji način | -čitanje šaljivih i „naopakih“ priča  -pjevanje šaljivih pjesmica  -dogovor oko izrade maski  -izrada maski  -maskiranje i sudjelovanje u pokladnoj povorci  -častimo se krofnama | -djeca, odgajateljica i roditelji | -dojmovi djece, odgajateljice i roditelja  -dječji uradci  -ugođaj  -fotografije |
| VODA ZNAČI ŽIVOT  (ožujak 2017.) | -razvijati ekološku svijest i poticanje razvoja ekološkog načina života  -razvijati svijest o važnosti pitke vode kao i brige za prirodu općenito  -pratiti promjene u prirodi  -isticanje važnosti štednje vode | -pjesma i igrokaz  -šetnja u prirodi  -izrada plakata Voda znači život  -pokusi: čista i zagađena voda  -priče „Pismo iz Zelengrada“  -štedimo vodu u svakodnevnim aktivnostima | -djeca, odgajateljica i roditelji | -mišljenje djece i roditelja  -dječji uradci  -usvojene dobre navike  -fotografije |
| PONAŠANJE U PROMETU  (ožujak 2017.) | -usvajanje osnovnih pravila ponašanja u prometu  -uočiti opasnosti koje prijete u prometu  -promatranje, uočavanje i imenovanje osnovnih prometnih znakova  -upoznati zanimanje policajac  -vrste prometa  -prijevozna sredstva | -crtani film i pjesma Poštujte naše znakove  -igrokaz, slikovnica s temom o prometu  -razgovor: Tko sve sudjeluje u prometu  -prometni poligon – poštivanje prometnih pravila  -izrada i crtanje prometnih znakova | -djeca, odgajateljica i kontakt policajac | -dojmovi djece, odgajateljice i roditelja  -dječji uradci  -zapažanja odgajateljice  -praktična primjena ponašanja u prometu  -fotografije |

|  |  |  |  |  |
| --- | --- | --- | --- | --- |
| **AKTIVNOST - TEMA** | **CILJ** | **NAČIN REALIZACIJE** | **NOSITELJI** | **NAČIN VREDNOVANJA** |
| PROLJEĆE  (ožujak 2017.) | -promatranje, zapažanje i imenovanje promjena u prirodi  -utjecaj vremenskih prilika na život ljudi, biljaka i životinja  -upoznavanje i imenovanje dijelova biljke  -razlikovanje boja i oblika, broja i veličina  -poticanje predmatematičikih i predčitalačkih vještina | -promatranje promjena u prirodi u prirodnom okružju  -istraživanje – dijelovi cvijeta  -različite didaktičke igre  -pjesme o proljeću  -uporaba slikovnica i enciklopedija  -razgovor | -djeca, odgajateljica | -dojmovi djece, odgajateljice i roditelja  -dječji uradci  -zapažanja odgajateljice  -fotografije |
| USKRS  (travanj 2017.) | --stvaranje ugodnog blagdanskog ozračja  -razvijanje i njegovanje ljubavi prema bližnjima i onima u potrebi  -ukazivati na važnost obitelji i okupljanja za obiteljskim stolom  -zapažanje simbolike Uskrsa i rađanja novoga života  -poticanje istraživačkog načina učenja  -običaji našeg kraja | -izrada ukrasa i ukrašavanje prostora prigodnim radovima  -izrada uskrsnih jaja – radionica s roditeljima  -izvođenje kratkih igrokaza  -prigodne priče i pjesme  -likovno izražavanje  -didaktičke igre  -razgovor o uskrsnim narodnim običajima | -djeca, odgajateljica, pedagoginja i roditelji | -dječji uradci  -bilješke odgajateljice  -fotografije |
| VESELO U ŠKOLU  (travanj 2017.) | -razvijati pozitivan odnos prema školi i školskim obvezama  -razvijati predmatematičke i predčitalačke sposobnosti  -razvoj grafomotoričke, grube i fine motorike  -bogaćenje rječnika  -razvijati pozitivan stav, osjećaj poštovanja prema djelatnicima u školi  -poticati timski rad  -poticati upornost i ustrajnost u izvršavanju postavljenih zadataka  -poticanje izražavanja različitih osjećaja na prihvatljiv način, osobito podnošenje poraza i neuspjeha | -posjet i upoznavanje škole: školske knjižnice, sportske dvorane, učionice …  -uporaba različitih materijala za izražavanje i stvaralaštvo  -primjena različitih didaktičkih igara i igrački  -istraživanje različitih pojava, zapažanje različitih odnosa u prirodi  -šetnje na otvorenom  -usvajanje prometnih pravila | -djeca, odgajateljica, učiteljice budućeg prvog razreda, pedagog, knjižničarka, ravnateljica ostali djelatnici škole | -razgovor, dječje izjave i mišljenja  - primjena naučenog u svakodnevnom životu  -različiti dječji uradci  -fotografije  -„bezbolan“ prijelaz iz predškole u školu |

1. **SAMOVREDNOVANJE**

Samovrednovanje predškole/škole proces je sustavnog i kontinuiranog praćenja, analiziranja i procjenjivanja uspješnosti rada predškole/škole. To je instrument za jačanje kapaciteta predškole/škole, za napredak, razvoj i uspjeh svih sudionika odgojno – obrazovnog procesa.

U pedagoškoj godini 2015./2016. prvi put smo proveli program predškole, u skraćenoj satnici (150 sati) od 22.veljače do 14. lipnja 2016. godine. U tom kraćem razdoblju zajedno (djelatnici OŠ Čakovci, predstavnici Općine Tompojevci, djeca i roditelji) smo prošli vrijeme prilagodbe, tj. tražili smo najbolje načine međusobne suradnje za dobrobit djece. Analizirajući rad u tom razdoblju istaknuli smo zadovoljstvo pozitivnim stavom djece i njihovih roditelja te smo iznašli načine za još kvalitetniji rad i suradnju koji ćemo nastaviti u pedagoškoj godini 2016./2017.

Na kraju programa voditelj predškole podnosi Godišnje izvješće o ostvarivanju plana i programa rada i kurikuluma predškole koje se analizira na Učiteljskom vijeću i Školskom odboru.

Na temelju čl. 58. Statuta Osnovne škole Čakovci, a u svezi s čl. 28 Zakona o odgoju i obrazovanju u osnovnoj i srednjoj školi (Narodne novine, broj: 87/08., 86/09., 92/10., 105/10. - ispr. 90/11., 16/12., 86/12., 94/13. i 152/14.), Školski odbor Osnovne škole Čakovci na sjednici održanoj 15. studenog 2016. donio je

KURIKULUM PREDŠKOLE

za pedagošku godinu 2016./2017.

Ravnateljica škole Predsjednica Školskog odbora

Dr.sc. Ana Marija Zulić, prof. Zdenka Birčić, dipl. učiteljica